次韵和不疑借書鄰幾遇其寢
作者：沈遘
朝代：宋

paragraphs: 嗟我江湖人，野性實疏簡。
况從衰病侵，事事益以懶。
豈不思自强，所資乃有限。
但愛江夫子，平生事高散。
維於讀書動，晝夜不去眼。
每勞從事賢，獨使簿書綰。
揮署曾不勞，兼人信無赧。
有時倦欲休，就席初不煖。
鄰友更借書，丁丁叩門版。
尤厭吏舍喧，牛羊閧棚棧。
不如歸吾廬，靜對日晼晚。
詩成還示我，足以驚幽孱。